甲戌遊旴江六月二十二日發武林
作者：俞德鄰
朝代：宋

paragraphs: 威弧慘無光，城烏啄大屋。
淮雲蒼莽間，十載幾荼毒。
憂心甫殷殷，又復正陽築。
正陽亦何許，地接英與六。
傳聞夜點兵，文書下機速。
揮汗起負戈，部伍競馳逐。
平明驅出城，令嚴秋氣肅。
豈不實苦辛，主憂固臣辱。
前年戍襄樊，去年戍郢復。
白骨秋野橫，青燐陰房煜。
生還偶然爾，忍怨征行促。
所悲世路艱，無罪罹殺戮。
潢池弄盜兵，綠林仇餉肉。
茫茫畿甸間，風塵涴人目。
聖明撫遐荒，先事清輦轂。
干戈動邦內，豈計顓臾蹙。
扶顛要得人，撥亂如轉燭。
秋山翡翠青，秋水蒲桃綠。
去去取封侯，勿羨牧羊僕。